ร้านค้าแห่ลงทะเบียนแจก3พันบาท
โครงการคนละครึ่ง ลงทะเบียนร้านค้าวันแรกคึกคักมีร้านค้าลงทะเบียนเข้าร่วมกว่า 1.6 แสนร้านค้า
2 ต.ค. 2563

นายพรชัย ฐีระเวช ที่ปรึกษาด้านเศรษฐกิจการเงิน สำนักงานเศรษฐกิจการคลัง (สศค.) ในฐานะรองโฆษกกระทรวงการคลังเปิดเผยความคืบหน้าของการเปิดลงทะเบียนร้านค้าเข้าร่วมโครงการคนละครึ่งในวันแรก เมื่อวันที่ 1 ตุลาคม 2563 มีผู้ประกอบการร้านค้าสนใจเข้าร่วมแล้วกว่า 1.6 แสนร้านค้า
การเปิดลงทะเบียนวันแรก มีร้านค้าลงทะเบียนเข้าร่วมโครงการสะสมจำนวน 162,316 ร้านค้า แบ่งเป็นร้านค้าเดิมที่เคยเข้าร่วมมาตรการหรือโครงการของรัฐ จำนวน 113,488 ร้านค้า และร้านค้าใหม่จำนวน 48,828 ร้านค้า ทั้งนี้ เป็นร้านค้าที่ผ่านการตรวจสอบข้อมูลแล้วจำนวน 140,254 ร้านค้า
ทั้งนี้ ผู้ประกอบการร้านค้าสามารถลงทะเบียนได้อย่างต่อเนื่อง ผ่านเว็บไซต์ www.คนละครึ่ง.com ระหว่างเวลา 06.00 น. – 23.00 น. ของทุกวัน หรือลงทะเบียนผ่านทางสาขาธนาคารกรุงไทย ในวันและเวลาทำการ โดยธนาคารกรุงไทยจะช่วยติดตั้งและแนะนำการใช้แอปพลิเคชัน “ถุงเงิน” เพื่อรับชำระเงินจากการขายสินค้า จึงขอเชิญชวนผู้ประกอบการร้านค้าที่สนใจลงทะเบียนเข้าร่วมโครงการเพื่อรองรับการใช้จ่ายของประชาชนภายใต้โครงการดังกล่าว
สำหรับการลงทะเบียนของประชาชนที่จะใช้จ่ายร่วมกับรัฐ “คนละครึ่ง” จะเริ่มลงทะเบียนเข้าร่วมโครงการได้ตั้งแต่วันที่ 16 ตุลาคม 2563 เวลา 06.00 น. – 23.00 น. ผ่านเว็บไซต์ www.คนละครึ่ง.com ไม่เกิน 10 ล้านคน และเมื่อผู้ได้รับสิทธิยืนยันตัวตนผ่าน g-Wallet แอปพลิเคชัน “เป๋าตัง” แล้ว จะสามารถใช้จ่ายกับร้านค้าที่ติดตั้งแอปพลิเคชัน “ถุงเงิน” ที่เข้าร่วมโครงการเพื่อรับสิทธิได้ ตั้งแต่วันที่ 23 ตุลาคม – 31 ธันวาคม 2563 ระหว่างเวลา 06.00 น. – 23.00 น.